**Jegyzőkönyv**

**Nagykovácsi Nagyközség Önkormányzat**

**Pénzügyi és településfejlesztési bizottság nyilvános üléséről**

**Az ülés helye: Öregiskola Közösségi Ház és Könyvtár**

**Az ülés időpontja: 2017. február 20. (hétfő) 17 óra 15 perc**

**Meghívottak:** Tegzes Endre elnök, Fodor Attila, Dr. Szabó András, Horváthné Holéczy Katalin, Erdélyi Zoltán, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Bánóczi Margit, dr. Klein Katalin, Gerely Gábor, Honti Zoltán, Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, dr. Visnyay Noémi osztályvezető, dr. Balogh László NATÜ FEB elnöke, Kántor Ágnes NATÜ Kft. ügyvezetője

**Megjelentek:** Tegzes Endre elnök, Fodor Attila, dr. Szabó András, Horváthné Holéczy Katalin*,* Erdélyi László, Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Honti Zoltán képviselő, Gerely Gábor képviselő, Papp István jegyző, dr. Halmosi-Rokaj Odett aljegyző, Györgyi Zoltán főépítész, Perlaki Zoltán osztályvezető, dr. Visnyay Noémi osztályvezető, Grégerné Papp Ildikó osztályvezető, dr. Balogh László NATÜ FEB elnöke, Kántor Ágnes NATÜ Kft. ügyvezetője, Kissné Szalay Erzsébet jegyzőkönyvvezető

**Tegzes Endre elnök**: Tisztelettel és szeretettel köszöntöm a megjelenteket. Megállapítom, hogy a bizottság 4 fővel határozatképes. Kérdezem, hogy a napirendhez van-e hozzászólás, kérdés. Úgy látom, hogy nincs, akkor szavazzunk a mai ülés napirendjéről. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**7/2017. (II. 20.) HATÁROZATA**

**Tárgy**: **A Pénzügyi és településfejlesztési bizottság 2017. február 20-i ülésének napirendje**

Nagykovácsi Nagyközség Önkormányzat Pénzügyi és településfejlesztési bizottsága úgy dönt, hogy a 2017. február 20-i ülésén az alábbi napirendi pontokat tárgyalja:

***Nyílt ülés:***

1. **Három évre szóló megállapodás a Készenléti Szolgálatok Nagykovácsi Egyesületével E – 26**
2. **Döntés Nagykovácsi Nagyközség Önkormányzatának 2017. évi költségvetéséről E – 11**
3. **Nagykovácsi Nagyközség Önkormányzata adósságot keletkeztető ügyleteiből eredő fizetési kötelezettségeinek megállapítása E – 29**
4. **A Nagykovácsi Településüzemeltetési Nonprofit Közhasznú Kft. üzleti terve**

**E – 12**

1. **A Nagykovácsi Településüzemeltetési Nonprofit Közhasznú Kft. ügyvezetője prémiumkövetelményeinek megállapítása E – 27**
2. **A Nagykovácsi Településüzemeltetési Nonprofit Közhasznú Kft. Felügyelő Bizottsága 2017. évi munkaterve E – 28**
3. **Közbeszerzési szabályzat elfogadása E – 13**
4. **Döntés a „Belterületi közlekedési, vízépítési létesítmények építése, karbantartása” tárgyú közbeszerzési eljárás megindításáról E – 21**
5. **Döntés a Nemzeti Fejlesztési Minisztériummal és a Volánbusz Közlekedési Zrt.-vel kötendő megállapodásokról E – 15**
6. **Döntés Remeteszőlős Község Önkormányzatával kötött feladatellátási szerződések felülvizsgálatáról E – 16**
7. **Döntés a** **Remeteszőlős külterület 08 helyrajzi szám alatt nyilvántartott kivett árok megnevezésű ingatlan ingyenes állami tulajdonba adásáról és a Remeteszőlős külterület 0236 helyrajzi szám alatt nyilvántartott, kivett közút megnevezésű ingatlan ingyenes önkormányzati tulajdonba adásáról E – 22**
8. **A Böngésző című havi hirdetési újságban megjelenő Nagykovácsi Tájoló (Önkormányzati Hírek) kiadására és terjesztésére vonatkozó döntés E – 19**
9. **Döntés a HÉSz módosításának megrendeléséről az „Amerikai Iskola és a 0126/10 hrsz. földút közötti terület” Szabályozási Terv (SzT-3 melléklet) tekintetében E – 20**

***Zárt ülés:***

1. **Döntés a Nagykovácsi 4561/2 hrsz-ú ingatlan sport, rekreációs célú hasznosítására vonatkozó egyfordulós, nyilvános pályázat kiírásról E – 17**
2. **Döntés a Vértes utcában fekvő önkormányzati tulajdonú ingatlanok (Hrsz:4397, 4398, 4399, 4403, 4404, 4405, 4410, és 4411) fejlesztéséről E – 23**

 **Határidő:** azonnal

**Felelős:** PB elnöke

**1. napirendi pont**

**Három évre szóló megállapodás a Készenléti Szolgálatok Nagykovácsi Egyesületével**

**Tegzes Endre elnök:** Átadom a szót az előadónak, Perlaki Zoltán osztályvezető úrnak, hogy röviden ismertesse az előterjesztést.

**Perlaki Zoltán osztályvezető:** *Röviden ismertette az előterjesztést.*

*Megérkezett Erdélyi Zoltán, a jelen lévő bizottsági tagok létszáma 5.*

**Fodor Attila:** Elismerve a Készenléti Szolgálatok tevékenységét, én mégis megkérdőjelezem, hogy miért kell előre három évre elköteleznünk magunkat. Meglepődtem azon is, hogy amikor ilyen horderejű témák kerülnek napirendre, ezt tárgyaljuk elsőként.

**Tegzes Endre elnök**: Azért 1. napirendi pontként tárgyaljuk, mert ez összefügg a költségvetéssel. A költségvetés elfogadása előtt kell erről dönteni a testületnek.

**Fodor Attila**: Köszönöm a választ. Ugyanakkor továbbra sem értem, hogy miért kell három éves elkötelezettséget vállalnunk. Ugyanakkor legyünk tisztában azzal, hogy egybevetve az eddig nyújtott támogatásokat, közel 80 millió Ft-os támogatás jön ki lassan, amit a Készenléti Szolgálatnak nyújt az önkormányzat. Ez egy óriási támogatás. Azt gondolom, hogy eddig minden évben döntöttünk erről, mint a többi civil szervezet esetében. Azon el kellene gondolkodni, hogy most három évre lekötjük magunkat.

**Tegzes Endre elnök:** Az imént elhangzott, hogy a közbeszerzés miatt született ez a megoldási javaslat.

**Horváthné Holéczy Katalin**: Egyrészt az a problémám, hogy egy építkezés, ami 5 évig tart, semmiképpen nem lehet kifizetődő a falunak, másrészt továbbra is szeretném látni a kifizetéseket, és részletesen a költségeket. Úgy odaadni előzetesen 30 millió Ft-ot, hogy nem látjuk, mi a tartalma, véleményem szerint nem megalapozott.

**dr. Szabó András**: Egyetértve azzal, amit Fodor Attila mondott, hogy eddig milyen sok támogatást adott az önkormányzat, nem értem, hogy miért következik ebből, hogy ne folytassuk ezt. Ha egyszer már eldöntöttük, hogy legyen tűzoltólaktanya, és ráköltöttünk ennyi pénzt, akkor most min gondolkodunk. Az, hogy most előre tervezzük a 30 milliót, az csak technikai kérdés.

**Tegzes Endre elnök**: A kapott pénzzel el kell számolnia a Készenléti Szolgálatnak, tehát utolérhető, hogy a támogatást mire fordították.

**Horváthné Holéczy Katalin**: A másik problémám, hogy véleményem szerint sokkal gazdaságosabb lenne, ha egy év alatt elkészülne a laktanya. Kérdésem, hogy a vállalkozó hogyan került kiválasztásra.

**Fodor Attila:** Nekem az lenne a szimpatikusabb, ha majd látjuk a folyamatokat, akkor döntünk majd minden évben a támogatásról, mint ahogy eddig is tettük. Nem látunk konkrét költségvetést, hogy az első, a második, a harmadik évben mennyibe fog kerülni. Lehet, hogy közben jön egy szponzor, egy támogató. Nem látjuk a kivitelezőt, nem látunk semmit igazából, csak elkötelezzük magunkat.

**Kiszelné Mohos Katalin polgármester:** Nagyon fontos dolgot szeretnék hangsúlyozni, ami mindig tévesen hangzik el. Szerintem a Készenléti Szolgálatot nem lehet egy kalap alá venni a többi civil szervezettel. Az ő munkájuk Nagykovácsi egész lakosságának fontos, mindenki részesül a tevékenységükből. A Készenléti Szolgálat a támogatást nem magának kéri, hanem szeretné minél jobban ellátni a feladatát. Emellett az egész közbiztonság is javulni fog, ha a tűzoltólaktanya megvalósul, hiszen oda fog költözni a közterületfelügyelet és a körzeti megbízott is. Ha ez elkészül, akkor fogjuk majd a kamerarendszert is üzemeltetni.

**dr. Szabó András**: Most látszik, hogy a 30 millióból nagyjából odáig el lehet jutni, hogy a használatba lehet venni az épületet. Ezért legalább egy olyan döntést hozzunk, hogy igen, be akarjuk fejezni. El lehet kezdeni egy vállalkozóval a tárgyalást, aki megmondja, hogy ténylegesen mennyibe fog kerülni.

**Fodor Attila**: Én akkor is egy végszámot szeretnék látni. A másik, hogy senki nem hasonlította a Készenléti Szolgálatot más civil szervezethez. Én is azzal kezdtem, hogy milyen fontos a munkájuk, és azt maximálisan elismerem. De egy Pénzügyi bizottságnak nem ez a feladata, hanem a pénzügyi részeket kell tisztázni.

**dr. Szabó András:** Én úgy értelmezem ezt a döntést, hogy ennek alapján ki lehet írni a közbeszerzést, és ezt követően fog rendelkezésre állni az, amit Fodor Attila hiányol. Ki fog derülni, hogy mennyiért lehet ezt befejezni. De azt is érdemes átgondolni, hogy ha keresünk valakit, aki ad egy árajánlatot, és ha csak egyedül adja, akkor honnan fogjuk tudni, hogy ez a reális ajánlat. Versenyeztetni meg csak akkor tudunk, ha lefolytatjuk a közbeszerzési eljárást.

**Honti Zoltán**: Itt elhangzott, hogy mennyi mindent kaptunk, de ode fog költözni aközterületfelügyelet és a körzeti megbízott is. Költségvetésünk van, abban 60 millió Ft szerepel. Első körben 5 árajánlatot bekértünk különböző vállalkozóktól. Minden dokumentálva van a hivatalban. Minden utolérhető az utolsó számláig. A következő a kötelező közbeszerzés. Amíg a közbeszerzés nem megy le, addig csak körülbelüli összegeket tudok mondani. Viszont ez a 30 millió Ft elég lesz arra, hogy használható lesz a laktanya. Addig, amíg nincs meg a közbeszerzés, csak megbecsülni tudom, hogy ez az összeg elég lesz.

**Horváthné Holéczy Katalin:** Azt szeretném, ha ez az előterjesztés úgy szólna, hogy eddig ez történt és erre ennyi pénz kellet, és a jövőben így fog történni, és ennyibe fog kerülni, akkor nem lenne probléma. Pusztán formai gond van, amúgy én is el tudom fogadni. Azt sem vitatom, hogy szükség van rá, azt sem, hogy egész Nagykovácsinak szüksége van rá, de hogy így döntsünk, azt nem tartom jónak. A jövőben a költségvetést és a beruházásokat is szeretném látni. Azt gondolom, hogy ha az ember ad 30 millió Ft-ot, akkor minimum a sarokszámokat szeretné látni.

**Tegzes Endre elnök:** Köszönöm. Van-e további kérdés, hozzászólás? Nincs. Akkor szavazzunk az előterjesztésben foglalt határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 2 igen 3 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**8/2017. (II. 20.) HATÁROZATA**

**Tárgy: Döntés a Készenléti Szolgálatok Nagykovácsi Egyesülete részére tűzoltólaktanya építés céljából adandó három éves támogatásról**

Nagykovácsi Nagyközség Önkormányzata Pénzügyi és településfejlesztési bizottsága nem javasolja a Képviselő-testületnek a Készenléti Szolgálatok Nagykovácsi Egyesülete részére tűzoltólaktanya építés céljából adandó három éves támogatásról szóló határozat elfogadását.

**Határidő:** azonnal

**Felelős:** PB elnöke

**2. napirendi pont**

**Döntés Nagykovácsi Nagyközség Önkormányzatának 2017. évi költségvetéséről**

**Tegzes Endre elnök:** Átadom a szót Perlaki Zoltán osztályvezető úrnak, hogy röviden ismertesse az előterjesztést.

**Perlaki Zoltánt osztályvezető:** *Röviden ismertette az előterjesztést.*

**Tegzes Endre elnök:** Kérdezem, hogy van-e kérdés, hozzászólás?

**Horváthné Holéczy Katalin:** Úgy érzem, hogy az okozza, hogy a költségvetés csökkent, hogy sokkal többet költünk magunkra. A személyi juttatások jelentősen megnőttek, úgy, hogy tavaly benne volt a Tájoló szerkesztőjének a juttatása is. Jelentősen növekedett a dologi kiadások összege is. Ha részleteiben nézem meg, akkor elég sok az olyan kiadás, aminek nem látom a hátterét. Nagyon sokat költünk településmarketingre, kommunikációra. Ezeket a költségeket én nem igazán értem. A bevételi oldalon a legsúlyosabbnak azt érzem, hogy be se kalkuláltuk a Kecskehátat. Mintha azzal számolnánk, hogy amit eddig nem fizettek be, azt később se fogják. Ezen kívül még feltűnt, hogy a temetőre idén csak 100 ezer Ft van betervezve, de ez nem jelentős, illetve az egyéb kötelező önkormányzati feladatokra betervezett összeg is jelentősen emelkedett. Viszont a gyermekétkeztetés jelentősen csökkent. Még az intézményekről szeretnék egy pár dolgot elmondani. Az óvoda idén 16 millió Ft-tal többet kap intézményi támogatásra. A számomra legkevésbé érthető az Öregiskola finanszírozása. 6 millió Ft pluszt kap az Öregiskola működési kiadásra, a személyi juttatások is emelkednek, és a dologi kiadások pedig 2 millió Ft-tal nőnek.

**Perlaki Zoltánt osztályvezető:** Az Öregiskolában a személyi juttatások emelkedésének az oka, hogy a foglalkoztatottak létszáma eggyel nőtt. Az intézményi támogatások emelkedésével kapcsolatban szeretném elmondani, hogy a költségvetés összeállítását hosszas, többszöri egyeztetés előzte meg, az intézményvezetők igényeit és az önkormányzat lehetőségeit is figyelembe vettük.

**Fodor Attila:** Egyetértek a Kecskeháttal kapcsolatban elhangzottakkal, a marketinggel kapcsolatos kiadásokat és a személyi juttatásokat én is bekarikáztam. Véleményem szerint egy ilyen kis településnek nincs külön marketingre szüksége, nem kell erre külön költeni. Ami meg a kommunikációt illeti, ott van a Tájoló. Meg is szeretném kérdezni, hogy konkrétan ki az, aki a kommunikációs tanácsadással foglalkozik, mert én nem ismerem. Nagyobb összeget látok itt betervezve ortofotó készítésére. Ez mit takar? Kérdés és észrevétel, a veszélyes fák kivágására betervezett összeg. Itt miről van szó, mert a kastélynál a cserkészek feladata. Hol van ekkora mennyiségű veszélyes fa?

**Györgyi Zoltán főépítész**: A veszélyes fák legnagyobb része a temetőben van. Az ortofotó az egy olyan fényképfelvétel a településről, mely hitelesen ábrázolja a településünket, és a településen belül az összes létesítményt. Rendelkezésünkre áll egy korábbi felvétel, de az azóta történt változások lekövetése miatt lenne szükséges egy aktuális ortofotó elkészíttetése. Ez többek között alkalmas az adók ellenőrzésére, mert a telekhatárokat is pontosan le lehet követni rajta.

**Kiszelné Mohos Katalin polgármester:** A kommunikációs szakember Merena Rudolf a Képviselő-testület egyik informális ülésén mutattam be. Korábban a nem megfelelő kommunikáció miatt érte a legtöbb támadás az önkormányzatot, én azt gondolom, hogy nagyon sokat fejlődtünk. Azonban ezt én egyedül nem tudom csinálni, ehhez szükség van egy szakemberre. Azt gondolom, hogy ennél fontosabb igény nincs a lakosságtól, hogy mindenről kapjanak tájékoztatást. Én egyedül nem győzöm megválaszolni a napi kérdéseket, ehhez segítségre van szükségem. Az pedig, hogy kis településnél nem kell a marketingre költeni, az nem helytálló, mert igenis fontos, hogy mit gondolnak a településünkről.

**Papp István jegyző:** Holéczy Katalinnak válaszolnék, hogy a személyi juttatások emelkedésének két oka van. Egyrészt a testület döntése, mellyel a köztisztviselők bérét 20 %-kal megemelte, másrészt a polgármester illetményének rendezésére vonatkozó jogszabály.

**Fodor Attila:** Én nem tudtam, hogy ki a kommunikációs tanácsadó, az, hogy egy informális ülésen megjelent, nem jelenti azt, hogy ismeri a Képviselő-testület. Mindenképpen be kellett volna mutatkoznia, például a Tájolóban. Ettől függetlenül én nem értek egyet vele, nem támogatom. Ha jól emlékszem, azért is lett kettő alpolgármestere a településnek, mert dr. Fegyveres-Fiskál Gábor alpolgármester úr kommunikációs területen dolgozik, ezt a területet ő kapta, vállalta. Akkor miért kell mellé egy másik szakembert alkalmazni. Plusz van a Tájoló, mely az információ-szolgáltatásra megfelelő, van Facebook oldalunk, honlapunk.

**Kiszelné Mohos Katalin polgármester:** A kommunikációs szakember megbízással teljesíti a feladatát, és nem gondolom, hogy ezt meg kellett volna jeleníteni a Tájolóban. Ami még rendkívül fontos, hogy egy olyan külső szakember segítse a munkánkat, aki nem elfogult, nem a településen él. Kívülről, objektíven tud segíteni, ezt nagyon fontosnak tartom, mert mi minden kérdésben érintettek, elfogultak vagyunk.

**Fodor Attila:** Próbálom gyakorlati oldalról nézni a dolgot. Akkor most ő válaszol meg bizonyos leveleket valakinek a nevében? Vagy saját nevében válaszol? Ezt jó lenne helyre tenni, hogy mit is csinál ő, vagy általános marketinget végez?

**Kiszelné Mohos Katalin polgármester:** Elsősorban a konfliktuskezelés a feladata. Tanácsot ad abban, hogy hogyan, milyen irányban induljunk el, hiszen mindannyian nagyon jól tudjuk, hogy milyen helyzetbe kerül az önkormányzat, ha nem jól kommunikál. Úgy gondolom, hogy látványosan javult az önkormányzat kommunikációja, mióta egy válság szakember segíti a munkát. Ő más településeken is olyan esetekben avatkozik be, amikor már konfliktusok alakulnak ki. Nem gondolom, hogy a lakosság erre részleteiben kíváncsi lenne, hogy ki az, aki tanácsot ad, ki kinek a nevében írja a választ. Nagyon sokszor előfordul, hogy a hivatalban is az ügyintéző megírja a választ, én elolvasom, megmondom, hogy mit javítson benne és aláírom. Vagy bele se javítok, teljesen egyetértek a tartalmával. Nekem furcsa, hogy ezt így el kell mondanom. Nem is gondoltam volna, hogy van, aki azt gondolja, hogy azt a számtalan levelet, ami beérkezik, én válaszolom meg. Minden területhez szakember kell, hogy teljesen szakszerűen jogszerűen és az önkormányzat érdekeit szem előtt tartva készüljenek a válaszlevelek.

**Tegzes Endre elnök:** Hozzám is rengeteg megkeresés érkezik. Eddig ezt győztem. De ahhoz, hogy el lehessen dönteni, hogy milyen válasz szülessen annak érdekében, hogy ne legyen esetleg egy rossz irányú folytatás, ahhoz szakember kell.

**Horváthné Holéczy Katalin:** Még lenne néhány kérdésem. Szükséges-e a Crosskovácsi Egyesület támogatása, úgy érzem nem szorulnak támogatásra. Szintén nőtt a gyermekjóléti támogatás összege. Azt sem értem, hogy az általános iskolát átadtuk, és mégis be van tervezve támogatás számukra. Ez valóban a feladatunk, amit beterveztünk?

**Kiszelné Mohos Katalin polgármester:** A Crosskovácsi támogatása az általános iskolai futam támogatása. Ennek tavaly is óriási sikere volt. Az iskola támogatása kapcsán szeretném elmondani, hogy az átadás-átvételkor az eszközökkel kapcsolatban kialakult egy kisebb konfliktus. A 750 ezer Ft ezen eszközök beszerzésére van betervezve, mert a tankerület egyelőre nem tudja ellátni minden iskoláját. Az 1,5 millió Ft, fűtés korszerűsítésére tervezett összeggel kapcsolatban pedig azt tudom mondani, hogy ígéretet tettünk arra, hogy a fűtés teljesen rendben lesz az átadáskor. Azonban nagyon komoly problémák alakultak ki a fűtéssel, és ezzel az összeggel ennek a részbeni javítását szeretnénk biztosítani.

**dr. Klein Katalin:** Szomorúan látom a temető 6-os parcellájának felújítására tervezett 3 millió Ft-ot. Esetleg meg lehetne vizsgálni ezt az összeget, és kicsit többet átcsoportosítani erre a feladatra? Ebből az összegből csak részben tudjuk felújítani a parcellát. Nem lenne jó megint félbe hagyni. Javasolnék plusz 7 millió Ft-ot előirányozni erre a feladatra.

**Fodor Attila:** Én két javaslattal szeretnék élni. Az egyik, hogy a ravatalozó melletti út murvázására nagy szükség lenne. A másik pedig, hogy egyre több civil szervezet tevékenykedik aktívan a településünkön, ezért a civil alapot megemelném 1 millió Ft-tal. Az iparűzési adó tavalyinál kisebb mértékének emelése kompenzálhatná ezeket a kiadásokat.

**Erdélyi Zoltán:** Visszanézve a tervezés folyamatára, annyit szeretnék megjegyezni, hogy végre egy olyan tervet kaptunk, amelyben világos az, hogy mekkora mozgásterünk van, ezért köszönet osztályvezető úrnak. Nem nagy a mozgásterünk, és azt is látni kell, hogy rengeteg elmaradása van a településnek, amit be kell pótolni, a kitörési pont, úgy néz ki, 2017-ben nincs meg. Amit szomorúan tapasztaltam, az az, hogy nincs benne az a hitelfelvétel, amit olyan céllal szavazott meg a Képviselő-testület, hogy útberuházásokat valósítsunk meg belőle. Lehet, hogy ez is csak a jövő évi kitörési pont lesz. Keressük továbbra is azokat a lehetőségeket, amelyekből intenzíven előre tudnánk menni. Részleteiben úgy látom, hogy össze lehetne szedni néhány millió Ft megtakarítást, ha racionalizálnánk a költségvetést, és akkor lenne lehetőség egyéb beruházásokra is. Még a tűzoltólaktanyával kapcsolatban szeretném elmondani, hogy azért szavaztam tartózkodással erre a pontra, mert abban nem vagyok biztos, hogy vállalhatunk-e kötelezettséget az elkövetkező évekre, vagy csak erre az évre. Ezt talán jegyző úr tudná megmondani. Szerintem egy szándéknyilatkozatot tehet az önkormányzat, hogy szeretné a tűzoltólaktanyát a következő években is támogatni, de az én érzésem az, hogy jogilag ez nem kivitelezhető.

**Papp István jegyző**: Az iparűzési adóbevételt valóban alacsonyabb összegben terveztük be. Én is úgy érzem, hogy magasabb lesz a bevétel, de ezt előre nem lehet megmondani. Semmi kifogásom ellene, hogy emeljük meg ezt az összeget, de szeretném, ha éreznék ennek a veszélyét is. Nem tudom megakadályozni, de óvatosságra intek. A másik a hároméves lehetőség. A testület a határozat elfogadásával tulajdonképpen szándéknyilatkozatot tesz erre. Majd a költségvetés tervezésénél úgyis dönt róla minden évben.

**Tegzes Endre elnök**: A tavalyi évben a Kecskehát miatt az adóbevétel csökkent, ugyanakkor viszont részt vettünk egy Kecskehát tulajdonosi megbeszélésen, ahol szinte arra buzdítják a tulajdonosokat, hogy ne fizessenek. Ezért ezt a bevételt nem lehet biztosra tervezni, mert nem tudjuk, hogy vajon meggondolják magukat a tulajdonosok, vagy sem.

**Horváthné Holéczy Katalin:** Én azt látom, hogy kicsi a mozgásterünk, és azt a kicsit is nagyon elaprózzuk. Ebből a helyzetből meg kell próbálni valamilyen módon kitörni. Lassan el kellene azon gondolkodni, amiről már régebben is beszéltünk, hogy milyen módon lehetne bevételt termelni. Vannak olyan önkormányzatok, amelyeknek vannak olyan vállalkozásai, melyek tudnak bevételt termelni. De most nem is ezt szeretném mondani. Az a javaslatom, hogy vizsgáljuk meg azt, hogy nem akarnánk-e, hogy Nagykovácsi várossá váljon. Ezt úgy kellene megvalósítani, hogy megmaradjon a település falusias jellege, ugyanakkor kihasználhatnánk a várossá válás előnyeit. Ezáltal sokkal több bevételhez juthatnánk.

**Kiszelné Mohos Katalin polgármester:** Teljesen egyetértek azzal, hogy meg lehetne vizsgálni, hogy milyen előnyei származnának a településnek a várossá válásból, azonban ez a kérdés nem a jelenlegi költségvetés tervezésének a része.

**Tegzes Endre elnök:** Amennyiben nincs több kérdés, akkor szavazzunk. Azt viszont mindenképpen meg kell határoznunk, hogy a kiadás oldalra betervezett összegeket honnan biztosítjuk, illetve az elhangzottak szerint az adóbevételek előirányzatának növelésére van-e lehetőség. Illetve a 6-os parcella felújítására milyen összeget tudunk átcsoportosítani.

**Perlaki Zoltán osztályvezető**: Év közben a költségvetés módosítás során, amikor látjuk, hogy milyen adóbevételek realizálódnak, május 31-e után, akkor van lehetőség az átcsoportosításokra még. Javasolnám, hogy a temetőre javasolt plusz 7 millió Ft-ról majd akkor hozzon döntést a bizottság.

**Horváthné Holéczy Katalin:** Még egy kérdésem lenne. A síkosságmentesítésre betervezett összeg több vagy kevesebb, mint a tavalyi, mivel voltak problémák ezen a télen.

**Perlaki Zoltán osztályvezető**: A síkosságmentesítésre keretszerződést kötünk, és minden évben az aktuális időtől és szükségletektől függ, hogy milyen összeget fordítunk erre.

**Tegzes Endre elnök:** Köszönöm. Úgy látom, nincs több hozzászólás. Akkor szavazzunk először arról, hogy a civil alap összegére plusz 1 millió Ft kerüljön átcsoportosításra. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 4 igen 1 nem szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**9/2017. (II. 20.) HATÁROZATA**

**Tárgy: 1. módosító javaslat Nagykovácsi Nagyközség Önkormányzata 2017. évi költségvetéséhez**

A Pénzügyi és településfejlesztési bizottság javasolja a Képviselő-testületnek az Önkormányzat 2017. évi költségvetési rendeletének alábbi módosítását:

A rendelet-tervezet 7. sz. mellékletének 5. sora „Civil Alap” kiadási előirányzat 5.000 E Ft helyett 6.000 E Ft legyen.

**Határidő:** azonnal

**Felelős:** PB elnöke

**Tegzes Endre elnök:** Köszönöm. Most szavazzunk arról a módosító javaslatról, hogy a ravatalozó melletti út murvázására 300 ezer Ft kerüljön átcsoportosításra. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 4 igen 1 nem szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**10/2017. (II. 20.) HATÁROZATA**

**Tárgy: 2. módosító javaslat Nagykovácsi Nagyközség Önkormányzata 2017. évi költségvetéséhez**

A Pénzügyi és településfejlesztési bizottság javasolja a Képviselő-testületnek az Önkormányzat 2017. évi költségvetési rendeletének alábbi módosítását:

A rendelet-tervezet 6.2. sz. melléklete egészüljön ki a következő kiadási előirányzat sorral:

Ravatalozó melletti út murvázása 300 E Ft

**Határidő:** azonnal

**Felelős:** PB elnöke

**Tegzes Endre elnök:** Köszönöm. Most pedig szavazzunk ezeknek a kiadásoknak a forrásoldaláról az elhangzottak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 4 igen 1 tartózkodás szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**11/2017. (II. 20.) HATÁROZATA**

**Tárgy: 3. módosító javaslat Nagykovácsi Nagyközség Önkormányzata 2017. évi költségvetéséhez**

A Pénzügyi és településfejlesztési bizottság javasolja a Képviselő-testületnek az Önkormányzat 2017. évi költségvetési rendeletének alábbi módosítását:

A rendelet-tervezet 4. sz. mellékletének „Helyi adók” előirányzata 1.300 E Ft-tal növekedjen.

**Határidő:** azonnal

**Felelős:** PB elnöke

**Tegzes Endre elnök:** Köszönöm. Végül pedig a 2017. évi költségvetési rendeletről az elhangzott módosításokkal. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 4 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**12/2017. (II. 20.) HATÁROZATA**

**Tárgy: Nagykovácsi Nagyközség Önkormányzata 2017. évi költségvetése**

Nagykovácsi Nagyközség Önkormányzata Pénzügyi és településfejlesztési bizottsága javasolja a Képviselő-testületnek Nagykovácsi Nagyközség Önkormányzata 2017. évi költségvetéséről szóló rendeletének elfogadását az elhangzott módosításokkal.

**Határidő:** azonnal

**Felelős:** polgármester

**3. napirendi pont**

**Nagykovácsi Nagyközség Önkormányzata adósságot keletkeztető ügyleteiből eredő fizetési kötelezettségeinek megállapítása**

**Tegzes Endre elnök:** Átadom a szót Perlaki Zoltán osztályvezető úrnak, hogy röviden ismertesse az előterjesztést.

**Perlaki Zoltánt osztályvezető:** *Röviden ismertette az előterjesztést.*

**Tegzes Endre elnök:** Kérdezem, hogy van-e kérdés, hozzászólás?

**Kiszelné Mohos Katalin polgármester:** Ezzel a határozattal tulajdonképpen a hitelfelvételhez tesszük meg az előkészítő lépéseket. Még nem tudjuk, hogy fogunk-e hitelt felvenni, de ez ahhoz szükséges, hogy eldönthessük, hogy vegyünk-e fel hitelt.

**Tegzes Endre elnök:** Köszönöm. Kérdezem, hogy van-e még kérdés, hozzászólás a témakörhöz kapcsolódóan. Amennyiben nincs, szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**13/2017. (II. 20.) HATÁROZATA**

**Tárgy: Nagykovácsi Nagyközség Önkormányzata adósságot keletkeztető ügyleteiből eredő fizetési kötelezettségeinek megállapítása**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy a saját bevételei összegét, valamint az adósságot keletkeztető ügyleteiből eredő fizetési kötelezettségeinek három évre várható összegét az 1. sz. mellékletben lévő táblázatban foglaltak szerint hagyja jóvá.

**Határidő**: azonnal

**Felelős:** polgármester

**4. napirendi pont**

**A Nagykovácsi Településüzemeltetési Nonprofit Közhasznú Kft. üzleti terve**

**Tegzes Endre elnök:** Átadom a szót Kántor Ágnes ügyvezető asszonynak, hogy röviden ismertesse a NATÜ Kft. üzleti tervét.

**Kántor Ágnes ügyvezető:** *Röviden ismertette a NATÜ Kft. üzleti tervét.*

**Tegzes Endre elnök:** Köszönöm.Kérdezem, hogy van-e kérdés, hozzászólás?

**dr. Szabó András**: A tervben szereplő vállalkozói bevételeknél egy kicsit többre számítottam.

**Kántor Ágnes ügyvezető:** Mi igyekszünk mindent megtenni, de rajtunk kívül nagyon sokan vannak a piacon. Ezek általában nyomott áron vállalnak munkát, nem tudunk velük versenyezni. Tőlem az önkormányzat nagyon szoros elszámolást követel.

**Tegzes Endre elnök**: Van-e további kérdés, hozzászólás? Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 4 igen, 1 nem szavazattal az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**14/2017. (II. 20.) HATÁROZATA**

**Tárgy: A Nagykovácsi Településüzemeltetési Nonprofit Közhasznú Kft. 2017. évi üzleti terve**

Nagykovácsi Nagyközség Önkormányzata Pénzügyi és településfejlesztési bizottsága javasolja a Képviselő-testületnek, mint a Nagykovácsi Településüzemeltetési Nonprofit Közhasznú Kft. alapítójának, hogy a 2017. évi üzleti tervet a határozat melléklete szerinti tartalommal hagyja jóvá.

Felkéri a Polgármestert a szükséges intézkedések megtételére.

**Határidő:** azonnal

**Felelős:** polgármester

**5. napirendi pont**

**A Nagykovácsi Településüzemeltetési Nonprofit Közhasznú Kft. ügyvezetője prémiumkövetelményeinek megállapítása**

**Tegzes Endre elnök:** Átadom a szót dr. Halmosi-Rokaj Odett aljegyző asszonynak, hogy röviden ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztés készítésének előzményeit.* Azt szeretném hozzátenni, hogy a határozati javaslat utolsó mondata nem teljesen egyértelmű és javasolt az elhagyásának megfontolása.

**Tegzes Endre elnök:** Kérem dr. Balogh László FEB elnök urat, hogy ismertesse az előterjesztést.

**dr. Balogh László FEB elnök:** *Röviden ismertette az előterjesztést.*

**Tegzes Endre elnök:** Köszönöm. Van-e kérdés, hozzászólás?

**dr. Szabó András:** A koncepciót maximálisan elfogadom. De véleményem szerint ezt csak úgy érthetjük, hogy nem tekintjük a bevételek növekedésének azt, ha a feladatellátás nem teljes, és ez kiadás csökkenést okoz. Emellett úgy tartom reálisnak, ha nettó számokról beszélünk. Úgy gondolom, hogy a beterjesztőnek is ez volt a szándéka.

**dr. Balogh László FEB elnök:** Szerény bevételekkel számoltunk, természetesen alapul véve, hogy a feladat-ellátási szerződésben meghatározott feladatok ellátása megtörténik. Ezt nem fogalmaztuk bele a határozati javaslatba, de ez egyértelmű szándék.

**Tegzes Endre elnök:** Köszönöm.Kérdezem, hogy van-e további kérdés, hozzászólás? Nincs. Akkor szavazzunk az elhangzottak szerint az I. határozati javaslatról azzal, hogy az utolsó mondatot kivesszük. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**12/2017. (II. 20.) HATÁROZATA**

**Tárgy: Döntés a Nagykovácsi Településüzemeltetési Kft. ügyvezető prémiumkövetelményeinek megállapítása 2017-re**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy Nagykovácsi Településüzemeltetési Nonprofit Közhasznú Kft.-t (továbbiakban: NATÜ Kft.) ügyvezetőjének prémiumkövetelményeit illetve premizálását a következő táblázatban foglaltak szerint állapítsa meg:

|  |  |  |  |
| --- | --- | --- | --- |
| Feladatellátás támogatásszükséglete | PrémiumeFt | Vállalkozási bevétel „túlteljesítése” (3 MFt os tervhez képest) | PrémiumeFt |
| 74,1 MFt vagy több | 0 | min 50 %(1,5 MFt) | 150  |
| 2 %-5 % megtakarítás | 150- 300  | min 100 %(3 MFt) | 200  |
| 5- 10 % megtakarítás | 300- 500 | Min 150 %(4,5 MFt) | 300  |

A megállapítás feltételei:

A prémium megállapítása előzetesen a 2017. november 30-i könyvelt teljesítmény és várható decemberi teljesülés értékelése alapján történik.

A költségmegtakarításért és a vállalkozási bevételek növeléséért adható prémium összege külön-külön állapítandó meg és adott esetben összeadódik.

**Határidő:** azonnal

**Felelős:** polgármester, jegyző

**6. napirendi pont**

**A Nagykovácsi Településüzemeltetési Nonprofit Közhasznú Kft. Felügyelő Bizottsága 2017. évi munkaterve**

**Tegzes Endre elnök:** Átadom a szót aljegyző, hogy röviden ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Tegzes Endre elnök:** Köszönöm. Kérdezem, hogy van-e kérdés, hozzászólás a témakörhöz kapcsolódóan. Amennyiben nincs, szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**16/2017. (II. 20.) HATÁROZATA**

**Tárgy: A Nagykovácsi Településüzemeltetési Nonprofit Közhasznú Kft. Felügyelő Bizottsága féléves munkatervének jóváhagyása**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy a Nagykovácsi Településüzemeltetési Nonprofit Kft. Felügyelő Bizottságának 2017. I. féléves munkatervét a mellékelt tartalommal hagyja jóvá.

**Határidő:** azonnal

**Felelős:** FEB Elnök

**7. napirendi pont**

**Közbeszerzési szabályzat elfogadása**

**Tegzes Endre elnök:** Átadom a szót dr. Halmosi-Rokaj Odett aljegyző asszonynak, hogy röviden ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Tegzes Endre elnök:** Kérdezem, hogy van-e kérdés, hozzászólás?

**Horváthné Holéczy Katalin**: Azt szeretném kérdezni, hogy a szabályzatban nincsenek időhatárok, vagy csak az én figyelmemet kerülte el?

**dr. Halmosi-Rokaj Odett aljegyző:** Az időkereteket majd a közbeszerzési terv tartalmazza.

**Erdélyi Zoltán:** A bírálóbizottság tagjaival kapcsolatban kérdezném, hogy van-e jogszabályi kötelezettség, hogy a tagoknak összeférhetetlenségi nyilatkozatot kell tenniük?

**dr. Halmosi-Rokaj Odett aljegyző:** Minden eljárásban összeférhetetlenségi nyilatkozatot kell tenniük.

**Horváthné Holéczy Katalin**: Azt szeretném kérdezni, hogy a közbeszerzési eljárás lefolytatásához külső szakértőt veszünk igénybe, és ezért kerül olyan sokba?

**dr. Halmosi-Rokaj Odett aljegyző:** Akkreditált közbeszerzési szakértőt veszünk igénybe.

**Tegzes Endre elnök:** Köszönöm. Kérdezem, hogy van-e még kérdés, hozzászólás a témakörhöz kapcsolódóan. Amennyiben nincs, szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**17/2017. (II. 20.) HATÁROZATA**

**Tárgy:** **Közbeszerzési szabályzat elfogadása**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy Nagykovácsi Nagyközség Önkormányzatának Közbeszerzési Szabályzatát a határozat mellékletét képező tartalommal hagyja jóvá. Felhatalmazza a Polgármestert a szükséges intézkedés megtételére.

**Határidő:** azonnal

**Felelős:** polgármester

**8. napirendi pont**

**Döntés a „Belterületi közlekedési, vízépítési létesítmények építése, karbantartása” tárgyú közbeszerzési eljárás megindításáról**

**Tegzes Endre elnök:** Átadom a szót dr. Visnyay Noémi osztályvezető asszonynak, hogy röviden ismertesse az előterjesztést.

**dr. Visnyay Noémi osztályvezető:** *Röviden ismertette az előterjesztést.*

**Tegzes Endre elnök:** Kérdezem, hogy van-e kérdés, hozzászólás?

**Fodor Attila:** Az előterjesztés tartalmazza, hogy a közbeszerzési eljárás legalább 5 gazdasági szereplő ajánlattételi felhívásával kerül lefolytatásra. Ez kit takar, szűkebb, vagy tágabb kört jelent? A másik, hogy ennek kapcsán szeretném kérni az elmúlt 5 évre visszamenőlegesen, hogy kiket hívtunk meg, és kik nyertek a közbeszerzéseken.

**Horváthné Holéczy Katalin:** Jól értem, hogy az összes munkát egy cég fogja elvégezni?

**Erdélyi Zoltán:** Az lenne a kérdésem, hogy úgy kell érteni, hogy a vis major által érintett utcák felújítását végzi egyik vállalkozó, és a többit egy másik vállalkozó? Itt most 260 millió Ft-ról beszélünk.

**Györgyi Zoltán főépítész:** Az elmúlt évek tapasztalata vezette a hivatalt arra, hogy ezt a konstrukciót válassza. Minden évben jelentős támogatást nyerünk ilyen 10 %-os önrésszel. Ezeknek a munkáknak jelentős része átfedést mutatott a kátyúzás, úthelyreállítással. Úgy ítéltük meg, hogy ez a konstrukció lényegesen jobban kezelhető.

**dr. Visnyay Noémi osztályvezető**: Természetesen azt nem tudjuk, hogy az elkövetkező években mely utak kerülnek felújításra vis major támogatásból, de egy becsült értéket meg lehet adni, ezért van a keretösszeg meghatározva.

**Erdélyi Zoltán:** Tehát ezek a tételek, amik itt a határozati javaslatban szerepelnek, nagyjából a 260 millió Ft egyharmadát fedik le. Szélsőséges esetben, ha hozzájönne a Rákóczi utca, akkor meg tudnánk bízni erre is ugyanazt a vállalkozót.

**Papp István jegyző**: A Rákóczi utcára külön közbeszerzési eljárás lefolytatását írja elő a pályázat.

**Horváthné Holéczi Katalin:** Szeretném felvetni a szokásos problémámat. Ha három évre szerződünk valakivel, akkor mi van, ha rosszul teljesít.

**Kiszelné Mohos Katalin polgármester:** Abban az esetben felbontjuk a szerződést.

**Tegzes Endre elnök:** Köszönöm. Kérdezem, hogy van-e még kérdés, hozzászólás a témakörhöz kapcsolódóan. Amennyiben nincs, szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**18/2017. (II. 20.) HATÁROZATA**

**Tárgy: Döntés a „Belterületi közlekedési, vízépítési létesítmények építése, karbantartása” tárgyú közbeszerzési eljárás megindításáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy járuljon hozzá a „Belterületi közlekedési, vízépítési létesítményeinek építése” tárgyú közbeszerzési eljárás megindításához.

Felhatalmazza a polgármestert és a jegyzőt, hogy a közbeszerzési eljárás lefolytatásához szükséges intézkedéseket tegye meg.

**Határidő**: azonnal

**Felelős:** Polgármester, Jegyző

**9. napirendi pont**

**Döntés a Nemzeti Fejlesztési Minisztériummal és a Volánbusz Közlekedési Zrt.-vel kötendő megállapodásokról**

**Tegzes Endre elnök:** Átadom a szót dr. Halmosi-Rokaj Odett aljegyző asszonynak, hogy röviden ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Tegzes Endre elnök:** Köszönöm. Kérdezem, hogy van-e kérdés, hozzászólás a témakörhöz kapcsolódóan. Amennyiben nincs, szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**19/2017. (II. 20.) HATÁROZATA**

**Tárgy:** **Döntés a Nemzeti Fejlesztési Minisztériummal és a Volánbusz Közlekedési Zrt.-vel kötendő megállapodásokról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az alábbi határozat elfogadását:

Nagykovácsi Nagyközség Önkormányzatának Képviselő-testülete úgy dönt, hogy Nagykovácsi közigazgatási területén a közösségi közlekedés, mint közszolgáltatás támogatására költségtérítési hozzájárulás fizetéséről szóló megállapodást köt a Nemzeti Fejlesztési Minisztériummal és a Volánbusz Közlekedési Zrt.-vel az alábbi lényeges feltételekkel:

* a megállapodás hatálya: 2016. november 1. – 2017. szeptember 30.
* a támogatás havi összege: 1.905.000 Ft/hó

Felhatalmazza, a Polgármestert a megállapodások aláírására, valamint felkéri, hogy gondoskodjon a fedezet biztosításáról a 2017. évi költségvetésben.

**Határidő:** azonnal, illetve a 2017. évi költségvetés elfogadását követően

**Felelős:** polgármester

**10. napirendi pont**

**Döntés Remeteszőlős Község Önkormányzatával kötött feladatellátási szerződések felülvizsgálatáról**

**Tegzes Endre elnök:** Átadom a szót Grégerné Papp Ildikó osztályvezető asszonynak, hogy röviden ismertesse az előterjesztést.

**Grégerné Papp Ildikó osztályvezető:** *Röviden ismertette az előterjesztést.*

**Tegzes Endre elnök:** Kérdezem, hogy van-e kérdés, hozzászólás?

**Fodor Attila:** Jól értem, hogy Remeteszőlős Önkormányzata ezeket az összegeket már elfogadta? Vagy ezeket csak mi szeretnénk? Mert az ő részükről csak egy határozatot látunk.

**Grégerné Papp Ildikó osztályvezető:** Ezek kötelező önkormányzati feladatok, melyeket Nagykovácsi lát el Remeteszőlős helyett, ezért célszerű, ha Nagykovácsi határozza meg az összegeket. Remeteszőlős polgármestere megkapta a javaslat- tervezetet, hogy terjessze a Képviselő-testület elé. A javaslat-tervezet elkészítését megelőzően egyeztetésre került sor Remeteszőlős polgármesterével.

**Tegzes Endre elnök**: Véleményem szerint az, hogy ők valamiről tárgyaltak, az rendben van, de ezeket a szolgáltatásokat egyre nagyobb számban veszik igénybe, így indokolt a hozzájárulás összegének az emelése.

**Kiszelné Mohos Katalin polgármester**: Ha a Képviselő-testület meghozza a döntését, Remeteszőlős testülete akkor tud erről dönteni. Azért tárgyaltak erről előzetesen, mert Remeteszőlős polgármesterével személyesen egyeztettem arról, hogy nagy valószínűséggel emelkedni fognak az összegek. A lakosságszám növekedésével nekik is emelni kell a hozzájárulás mértékét. Az egy plusz információ, hogy polgármester úr a kulturális szolgáltatás, a könyvtári ellátás biztosításának hozzájárulási összegét a jelenlegi javaslat szerint, azaz 650.000,- Ft/év összeget terjesztett a testület elé. Azt sem felejtsük el, hogy Remeteszőlősnek egyetlen intézményt sem kell fenntartania, és most láthattuk a költségvetés elfogadásánál, hogy a legjelentősebb kiadása az önkormányzatnak az intézmények fenntartása.

**Fodor Attila**: Azért jobb lett volna előzetesen megtudni az ő álláspontjukat, és az így egyeztetett összeg került volna be a bizottság elé. Szerintünk ez jogos, de nehogy megint elkezdődjön a két település között az ellentét, mint régen.

**Kiszelné Mohos Katalin polgármester:** Az egyeztetés megtörtént, de a testület mégsem fogadta el. Lehet, hogy a remeteszőlősi testület meg lesz bántódva ezen, hogy mi továbbra is kitartunk e mellett az összeg mellett. Azonban nekünk folyamatosan nő a kiadásunk, az ő lakosságszámuk is folyamatosan nő, ezért teljesen nyilvánvaló, hogy növekedni kell az ő hozzájárulásuknak is.

**Tegzes Endre elnök:** Köszönöm. Kérdezem, hogy van-e még kérdés, hozzászólás a témakörhöz kapcsolódóan. Amennyiben nincs, szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 3 igen, 2 tartózkodással alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**20/2017. (II. 20.) HATÁROZATA**

**Tárgy: Döntés Remeteszőlős Község Önkormányzatával kötött feladatellátási szerződések felülvizsgálatáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy a Remeteszőlős Község Önkormányzatával kötött feladatellátási szerződésekben a Remeteszőlős Község Önkormányzata által fizetendő hozzájárulás mértékét az alábbiak szerint határozza meg:

- az egészségügyi alapellátás tekintetében a feladatellátási szerződés hozzájárulási összege 3 x 100.000 Ft/év (összesen 300.000 Ft),

- a kulturális szolgáltatás, különösen a nyilvános könyvtári ellátás biztosításának hozzájárulási összege Remeteszőlős erre a célra szolgáló állami feladatellátási finanszírozásából 650.000,- Ft/év összeg,

- a köztemető fenntartása céljából kötött feladatellátási szerződés hozzájárulási összege, változatlan formában 315.000,- Ft/év,

- a laboratóriumi mintavétel szolgáltatás tekintetében kötött feladatellátási szerződés hozzájárulási összege, változatlan formában, 3500 Ft/heti egy alkalom.

Nagykovácsi Nagyközség Önkormányzatának Képviselő-testülete felkéri a polgármestert a szükséges intézkedések megtételére, és felhatalmazza a feladatellátási szerződések aláírására.

**Határidő**: azonnal

**Felelős**:Polgármester

**11. napirendi pont**

**Döntés a** **Remeteszőlős külterület 08 helyrajzi szám alatt nyilvántartott kivett árok megnevezésű ingatlan ingyenes állami tulajdonba adásáról és a Remeteszőlős külterület 0236 helyrajzi szám alatt nyilvántartott, kivett közút megnevezésű ingatlan ingyenes önkormányzati tulajdonba adásáról**

**Tegzes Endre elnök:** Átadom a szót dr. Halmosi-Rokaj Odett aljegyző asszonynak, hogy röviden ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Tegzes Endre elnök:** Kérdezem, hogy van-e kérdés, hozzászólás?

**Erdélyi Zoltán**: Az lenne a javaslatom, hogy tekintettel a kérdés jogi természetére, erről az Ügyrendi bizottság döntsön. Valószínűleg azért került ez ide, mert településfejlesztési bizottság is vagyunk, de én nem érzem, hogy mi lennénk a kompetensek a döntésben.

**Tegzes Endre elnök:** Köszönöm. Kérdezem, hogy van-e még kérdés, hozzászólás a témakörhöz kapcsolódóan. Én úgy gondolom, hogy eddig általában az volt a probléma, hogy egyes napirendeket miért nem tárgyal a bizottság. Több olyan téma van, amely több bizottságot is érint, ennek is több oldala van. Ettől függetlenül az elhangzott javaslatról szavazhat a bizottság. Mivel nem látok több hozzászólást, szavazzunk először erről a felvetésről, hogy a bizottság vegye le ezt a pontot a napirendjéről. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 1 igen, 2 nem 2 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**21/2017. (II. 20.) HATÁROZATA**

**Tárgy: A „Döntés a** **Remeteszőlős külterület 08 helyrajzi szám alatt nyilvántartott kivett árok megnevezésű ingatlan ingyenes állami tulajdonba adásáról és a Remeteszőlős külterület 0236 helyrajzi szám alatt nyilvántartott, kivett közút megnevezésű ingatlan ingyenes önkormányzati tulajdonba adásáról” pont levételéről a bizottság napirendjéről**

Nagykovácsi Nagyközség Önkormányzat Pénzügyi és településfejlesztési bizottsága nem fogadta el a javaslatot.

**Határidő**: azonnal

**Felelős**:PB elnöke

**Tegzes Endre elnök:** Köszönöm. Mivel a bizottság nem szavazta meg a napirend levételét, szavazzunk a rendelettervezetről az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 4 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**22/2017. (II. 20.) HATÁROZATA**

**Tárgy: az önkormányzati tulajdonú ingatlanok törzsvagyonból történő kivonásáról és átminősítéséről szóló 36/2012. (XI.26.) önkormányzati rendelet módosítása**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az önkormányzati tulajdonú ingatlanok törzsvagyonból történő kivonásáról és átminősítéséről szóló 36/2012.(XI. 26.) önkormányzati rendelet módosításának elfogadását az előterjesztésben foglaltak szerint.

**Határidő**: azonnal

**Felelős**:Polgármester

**Tegzes Endre elnök:** Köszönöm. Most pedig az I. számú határozatról szavazzunk az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 4 igen, 1 tartózkodással alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**23/2017. (II. 20.) HATÁROZATA**

**Tárgy: Döntés a** **Remeteszőlős külterület 0236 hrsz. alatt nyilvántartott ingatlan ingyenes átadásáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy a Remeteszőlős külterület 0236 hrsz. alatt nyilvántartott, kivett közút megnevezésű 150 m2 alapterületű ingatlant az Mötv. 13.§ (1) 2. pontjában szabályozott kötelezően ellátandó, helyi közutak és tartozékainak építésére és fenntartására vonatkozó önkormányzati közfeladat elősegítése érdekében Remeteszőlős Község Önkormányzata részére ingyenesen átadja.

Felhatalmazza a Polgármestert a szükséges intézkedések megtételére és az ingyenes átadásra vonatkozó megállapodás aláírására.

**Határidő:** azonnal

**Felelős:** Polgármester

**Tegzes Endre elnök:** Köszönöm. Most pedig a II. számú határozatról szavazzunk az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 4 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**24/2017. (II. 20.) HATÁROZATA**

**Tárgy: Döntés a** **Remeteszőlős külterület 08 hrsz. alatt nyilvántartott ingatlan ingyenes állami tulajdonba adásáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy a Remeteszőlős külterület 08 hrsz. alatt nyilvántartott, kivett árok megnevezésű, 6564 m2 alapterületű ingatlant a természet védelméről szóló 1996. évi LIII. törvény 2.§ (1) a) pontjában meghatározott közfeladat ellátás érdekében ingyenes állami tulajdonba adja a Remeteszőlős Község 7/2017.(I.30.) határozatában foglalt nemleges nyilatkozat figyelembevételével.

**Határidő**: azonnal

**Felelős:** Polgármester

**12. napirendi pont**

**A Böngésző című havi hirdetési újságban megjelenő Nagykovácsi Tájoló (Önkormányzati Hírek) kiadására és terjesztésére vonatkozó döntés**

**Tegzes Endre elnök:** Átadom a szót dr. Halmosi-Rokaj Odett aljegyző asszonynak, hogy röviden ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Tegzes Endre elnök:** Kérdezem, hogy van-e kérdés, hozzászólás?

**Horváthné Holéczy Katalin:** Az lenne a kérdésem, hogy a Tájolót nem lehetne olcsóbb papírra nyomtatni? Számtalan önkormányzatnál látni, hogy nem ilyen fényes papírra nyomtatják.

**Tegzes Endre elnök:** Általában sokkal nagyobb példányszámban nyomtatják ezek a települések, kerületek. Kérdezem, hogy van-e még kérdés, hozzászólás a témakörhöz kapcsolódóan. Amennyiben nincs, szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**24/2017. (II. 20.) HATÁROZATA**

**Tárgy: A Böngésző c. hirdetési újságban megjelenő Nagykovácsi Tájoló (Önkormányzati Hírek) kiadása és terjesztése tárgyában megkötendő szerződés**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy Vállalkozási szerződést kössön a Böngésző c. hirdetési újságban megjelenő Nagykovácsi Tájoló (Önkormányzati Hírek) kiadása és terjesztése tárgyában Kerekesné Pánczél Katalin egyéni vállalkozóval az alábbi lényeges feltételekkel:

1. A szerződés tárgya:

a) az Önkormányzat által megküldött cikkek, interjúk megszerkesztése, nyomdai előkészítése, nyomása

b) az Önkormányzat által megküldött illusztrációs anyagok előkészítése

c) terjesztés 2850 példányban.

A megrendelt oldalszám: igény szerint.

2. A szerződés időtartama: 2017. április 1. – 2020. március 31.

3. A vállalkozói díj:

Borítólap/Belív (színes) 15.000 Ft+Áfa

Felkéri a Polgármestert, hogy gondoskodjon a vállalkozási szerződés elkészíttetéséről és felhatalmazza annak aláírására. Felkéri továbbá a szükséges intézkedések megtételére.

**Határidő:** 2017. április 1.

**Felelős:** polgármester

**13. napirendi pont**

**Döntés a HÉSz módosításának megrendeléséről az „Amerikai Iskola és a 0126/10 hrsz. földút közötti terület” Szabályozási Terv (SzT-3 melléklet) tekintetében**

**Tegzes Endre elnök:** Átadom a szót Györgyi Zoltán főépítész úrnak, hogy röviden ismertesse az előterjesztést.

**Györgyi Zoltán főépítész:** *Röviden ismertette az előterjesztést.*

**Tegzes Endre elnök:** Kérdezem, hogy van-e kérdés, hozzászólás?

**Fodor Attila:** Az rendben van, hogy hozzájárulunk az ő fejlesztéseikhez, de azért ne felejtsük el a forgalmi problémákat, melyet a reggeli órákban okoz ez az intézmény.

**Györgyi Zoltán főépítész:** Már több esetben forgalomszámlálást végeztünk, próbálunk megoldást találni az ott kialakuló közlekedési problémákra. Az Amerikai Iskola most elkészíttet egy tanulmányt arra, hogy milyen módon lehetne ezeket a problémákat rendezni.

**Kiszelné Mohos Katalin polgármester:** Azt szeretném még elmondani, hogy jelenleg nagyon jó a kapcsolat az Amerikai Iskolával, több területen is kiváló az együttműködés. Ezért is lenne célszerű a fejlesztési elképzeléseiket elősegíteni ezzel a döntéssel. Azt is meg kell említeni, hogy a sátorral kapcsolatos problémák miatt lehetőséget biztosítottak a sportegyesületeinknek a pályájuk használatára. Tehát úgy gondolom, hogy feltételeket szabhatunk, de olyat ne tegyünk, hogy nem járulunk hozzá az elképzeléseik megvalósításához.

**Horváthné Holéczy Katalin**: Az lehet, hogy most jó a kapcsolat, de elképzelhető, hogy ez csak polgármester asszony személyének köszönhető, és akkor ez nem jelent biztosítékot a későbbiekre.

**Györgyi Zoltán főépítész**: Azt azért szeretném elmondani, hogy a forgalmi dugó kellemetlen, de ezzel szemben hány nagykovácsi lakosnak biztosít munkalehetőséget az Amerikai Iskola.

**dr. Szabó András:** Szerintem kössünk egy együttműködési megállapodást, amelyben leírjuk, hogy ők mit kértek tőlünk, mi milyen területeken segítünk nekik, illetve, hogy milyen területeken működünk együtt.

**Tegzes Endre elnök:** Köszönöm. El tudom fogadni, hogy egy pár mondatban írjuk le az együttműködésünk kereteit. De ezt át kell gondolni részletesen, történjen ezzel kapcsolatban egyeztetés, most maradjunk az eredeti határozati javaslatnál. Kérdezem, hogy van-e még kérdés, hozzászólás a témakörhöz kapcsolódóan. Amennyiben nincs, szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 3 igen, 1 nem, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**25/2017. (II. 20.) HATÁROZATA**

**Tárgy: Döntés a HÉSz módosításának megrendeléséről a „Budapesti Amerikai Nemzetközi Iskola és a 0126/10 hrsz. földút közötti terület” Szabályozási Terv (SzT-3 melléklet) tekintetében.**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy kezdeményezze a Helyi Építési Szabályzat (HÉSz) módosítását a „Budapesti Amerikai Nemzetközi Iskola és a 0126/10 hrsz. földút közötti terület” Szabályozási Terv (SzT-3 melléklet) tekintetében.

A módosítás eredményeképpen a beépítés intenzitása nem emelkedhet.

A tervezési költség viselője a Budapesti Amerikai Nemzetközi Iskola.

A szerződés aláírásának feltétele a tervezési díj fedezetének biztosítása az Önkormányzat felé.

Felhatalmazza a Polgármestert és a Jegyzőt a szükséges lépések megtételére, a tervezési szerződés aláírására.

**Határidő:** folyamatos

**Felelős:** polgármester, jegyző

**Tegzes Endre elnök:** Köszönöm.Van-e további hozzászólás, kérdés? Nincs. akkor a Pénzügyi bizottság nyílt ülését 20 óra 58 perckor lezárom. A 14. és 15. napirendi pont tárgyalására zárt ülésen kerül sor.

K.m.f.

Fodor Attila Tegzes Endre

 tag elnök